Programmas īstenošanā atspoguļojās dalībvalstu un Komisijas apņemšanās aizsargāt euro pret viltošanu. Ekspertu grupas euro viltošanas jautājumos (ECEG) sanāksmēs noritējušo diskusiju par daudzgadu stratēģiju rezultātā 2017. gadā bija iespējams piešķirt 99,99 % no kopējiem budžeta līdzekļiem. Ņemot vērā 2017. gadā saņemto dotāciju pieteikumu kvalitāti un daudzumu, 152 000 EUR bija jāpārvirza no “Komisijas pasākumiem” uz dotācijām. Programmas ietvaros 2017. gadā kopā tika finansēti 13 projekti. Atbildot uz dalībvalstu kompetento iestāžu iesniegtajiem pieteikumiem, kopā tika sekmīgi piešķirtas desmit dotācijas. Šis rādītājs ir lielāks nekā 2016. gadā, kad tika piešķirtas deviņas dotācijas. Tika finansēti arī trīs Komisijas pasākumi (salīdzinājumam — iepriekšējā gadā tika finansēti četri Komisijas pasākumi). 2017. gadā tika īstenoti četri pasākumi, bet deviņi pasākumi tiek/tiks īstenoti 2018. gadā vai vēlāk.

2017. gadā pieteikumus programmai iesniedza sešas dalībvalstis, proti, Itālija, Spānija, Rumānija, Horvātija, Portugāle un Austrija. Zināmā mērā tas liecina par to, ka valstis, kuras euro viltošana skar visvairāk, programmas “Perikls” līdzekļus izmanto biežāk. Papildus tam jāmin, ka Portugāle, Austrija un Rumānija pieteikumu Programmai iesniedza pirmoreiz.

2017. gadā līdzekļi tika piešķirti šādiem pasākumiem: seši semināri/konferences, divas tehniskās mācības, četras darbinieku apmaiņas un viens aprīkojuma iepirkums. Pasākumi notiek gan ES, gan ārpus tās atkarībā no konkrētajām vajadzībām, kas ir saistītas ar euro aizsardzību pret viltošanu. Jau kopš Programmas pirmsākumiem ir tikusi stiprināta tās reģionālā pieeja, īstenojot pasākumus, kas saistīti ar īpaši augsta riska pasaules reģioniem. Sevišķa uzmanība tiek pievērsta Latīņamerikai (trīs Spānijas rīkoti pasākumi un viens Komisijas pasākums) un Dienvidaustrumeiropai (pa vienam Itālijas, Rumānijas un Horvātijas rīkotam pasākumam).

III un IV diagrammā ir atainots Programmas dalībnieku sadalījums pēc izcelsmes un darbavietas.

III un IV diagramma. Dalībnieku izcelsme un dalībnieku darbavieta (pasākumi, kam līdzekļi piešķirti 2017. gadā, sk. I pielikumu)

Ir aplēsts, ka pasākumos, kam līdzekļi tika piešķirti 2017. gadā, piedalās 756 eksperti.

Dalībnieki ir no 57 valstīm. Lielākā daļa apmācāmo (73 %) ir dalībnieki no Eiropas: 36 % ir no eurozonai piederīgām dalībvalstīm, 17 % — no Eiropas valstīm, kas nav ES dalībvalstis, bet 20 % — no eurozonai nepiederīgām dalībvalstīm; 16 % apmācāmo ir no Latīņamerikas, un šis rādītājs ir daudz mazāks nekā iepriekšējā gadā . Visbeidzot, 3 % ir no Tuvajiem Austrumiem un Ziemeļāfrikas un 1 % — no Āzijas.

Attiecībā uz dalībnieku darbavietu jānorāda, ka 42 % no visiem dalībniekiem pārstāv policijas spēkus. Tik liels pārsvars ir vērojams tāpēc, ka policijas iestādes ir pirmās, kas dodas cīņā pret euro viltošanu, un policijas darbinieki ir gan izmeklētāji, gan tehniskais personāls.

Tomēr Programmas īstenošana 2017. gadā liecina, ka gadu gaitā turpinās pozitīva virzība uz aizvien lielāku dalībnieku darbavietu diferenciāciju un dažādību. 2017. gadā otro gadu pēc kārtas policijas iestāžu darbinieki neveidoja dalībnieku absolūto vairākumu. Pārējās dalībnieku kategorijas veido 58 % no kopuma, kas ir nedaudz mazāk nekā iepriekšējā gadā (63 %). Būtiskais centrālo banku darbinieku īpatsvars ir palicis gandrīz nemainīgā līmenī (24 %), un ir saglabājies augsts tiesu iestāžu darbinieku īpatsvars (8 %) . Īpaši jānorāda tas, ka ievērojamu daļu veidoja dalībnieki no monētu kaltuvēm (4 %), muitas (4 %), finanšu ministrijām (3 %) un finanšu iestādēm (3 %), tādējādi atspoguļojot visas dalībnieku darbavietas. Visbeidzot, pateicoties Komisijas pasākuma “First meeting of the Platform 1210” īstenošanai, jau otro gadu pēc kārtas piedalījās daudz pārstāvju no monētu apstrādes iekārtu (MAI) nozares (4 %), un tas liecina, ka privātais sektors ir būtiska ieinteresētā puse cīņā pret viltošanu.

Tādējādi var secināt, ka Programmas īstenošanā tiek ievērota Programmas starptautiskā un daudznozaru dimensija, kā prasīts Regulā (ES) Nr. 331/2014.

b.2017. gada darba programmā noteikto pasākumu pārskats

Visaptverošs pārskats par programmas “Perikls” pasākumiem, kas paredzēti 2017. gada darba programmā, ir sniegts I pielikumā. Turpmāk ir izklāstīti būtiskākie pasākumi.

Reģionālā starptautiskā sadarbība

Programmas īstenošanas gaitā 2017. gadā izdevās saglabāt un papildus nostiprināt spēcīgu reģionālo starptautisko sadarbību: